Marie Mørks Skole i Hillerød blev grundlagt i 1895 af frøken Marie Mørk (14. april 1861–30. maj 1944), der var datter af en embedsmand i Hillerød, amtsvejinspektør, ingeniør Niels Peter Mørch. Hun gik ikke i skole, men blev undervist af digterpræsten Jens Christian Hostrup i præstegården i Kannikegade sammen med sine søskende og præstens egne børn. Med denne baggrund tog hun først privatlærerindeeksamen og som 24-årig almindelig lærerindeeksamen fra N. Zahles Skole i København. I årene 1887–1895 var hun lærerinde på Vældegård Kvindeskole i Gentofte. I begyndelsen af 1895 købte frk. Mørk af fru Manna Lund pigerealskolen Slotsgade 3 i Hillerød. Myndighederne havde stillet bygningsmæssige krav, som den aldrende fru Lund følte sig for gammel til at begynde at indfri. Marie Mørk fik for lånte midler opført en ny skolebygning med tømrermester Fritz J. Milner (født 26.01.1859 i Hillerød, død 19.04.1936) som entreprenør på den adresse, der i dag hedder Milnersvej 1. Grundstenen blev nedlagt den 4. april, og skolen blev indviet den 2. september 1895. Hvert år siden er skolens fødselsdag blevet markeret ved en skoleudflugt på en skoledag tæt på 2. september. Som så mange andre private skoler er Mørks Skole blevet udvidet ved opkøb af nabovillaer. Den første af slagsen opkøbte skolen i 1897, og det var den senere undervisningsminister Hartvig Frisches barndomshjem, hvor han boede 1893–1897. Villaen kaldes Hansens Hus, fordi forstander Jørgen Hansen boede her, men nu huser villaen en SFO, en skolefritidsordning oprettet 1986 for skolens elever fra 2. og 3. klasse, og huset ligger nu midt i de yngstes skolegård. Flere andre nabovillaer er sidenhen blevet lagt til skolen og indrettet til undervisning. I en anden villa kaldet Solhøj er der SFO for de yngste. Omkring 1930 var der i Solhøj (Milnersvej 5) et pensionat, hvor flere af skolens ugifte lærere og lærerinder boede. Fra 1904 blev der også optaget drenge på skolen, men i første omgang kun til og med 5. klasse. Kostafdelingen var kun for piger; den blev nedlagt i 1977. Bygningen nærmest stationen blev opført i 1907 og indeholdt bl.a. en sløjdsal i lokale 18, der i dag er biologilokale. Marie Mørks oprindelige skoletanker kan føres tilbage til den hostrupske påvirkning og tidens højskoletanker, og hun tilrettelagde undervisningsforløb, der i højskolens ånd ikke blev afsluttet med eksamen. I dag har skolen fokus på læring gennem trivsel og derigennem en god trivsel og ligeså; høj faglighed. Den høje faglige profil understøttes ved at tildele mange deletimer i prøveforberedende fag for de ældste, og deletimer i al almindelighed for de øvrige klasser. Marie Mørks Skoles elever får i dag flotte karakterer til deres eksaminer. Der er dog forsat fokus på den kreative undervisning, hvor eleverne viser deres kreative talenter frem til et af skolens mange traditionsrige årlige arrangementer. Marie Mørks motto »Modig · Munter · Mild« blev introduceret i en tale i 1919, og de tre M'er har siden været et logo for skolen. Ved skolens 25-års jubilæum i 1920 modtog frk. Mørk Kongens fortjenstmedalje i guld, som blev overrakt af indenrigsminister Sigurd Berg. En gammel tradition, der stadig holdes i hævd, er morgensang. Derudover er der tilbud om deltagelse i sang og musik på valghold og ved skolekoncerter. En nyskabelse var lærerrådet, der blev oprettet i 1971, men det er uden beføjelser, idet forstanderen i enhver sag har det sidste ord i dagligdagen, og der tages ikke lige så mange sager op som i andre lærerråd. Formelt set står bestyrelsen dog over forstanderen. Skolelederen har på MMS haft betegnelsen forstander, og viceskolelederen har været karakteriseret som inspektør; men fra 2008 er man begyndt at kalde viceskolelederen viceforstander.